პალესტინა
პალესტინა (ბერძ. Παλαιστίνη, ებრ. פלשתינה პალესთინა, არაბ. فلسطين ფილასტინ ან ფალასტინ, იხ. აგრ. ქანაანელი) — ერთ-ერთი ისტორიული სახელი მიწისა ხმელთაშუა ზღვასა და მდ. იორდანეს შორის, რამდენიმე მოსაზღვრე ტერიტორიებთან ერთად აღმოსავლეთითა და სამხრეთით. რეგიონის სახელწოდება წარსული სამი ათასწლეულის განმავლობაში განსხვავებული ფორმებით არსებობდა. პალესტინის ტერიტორიაზე მოსახლე სემიტური მოდგმის ტომები რეგიონს უწოდებდნენ ქანაანს. პალესტინა ბერძნული წარმოშობისაა. პირველად ეს სახელი მოიხსენია ანტიკური ხანის ბერძენმა ისტორიკოსმა ჰეროდოტემ. როდესაც ეს მიწები რომის იმპერიის ნაწილი გახდა, პროვინციას მისი ბერძნული სახელით მოიხსენიებდნენ (პალესტინა) და ეს სახელი დამკვიდრდა და გავრცელდა მთელ რომის იმპერიაში და მის გარეთ. რომის იმპერიის ორად გაყოფის შემდეგ პალესტინა აღმოსავლეთ რომის იმპერიის შემადგენლობაში შევიდა (შემდგომში ბიზანტიის იმპერია). შემდეგ იგი არაბების ბატონობის ქვეშაა. ამ პერიოდში ხდება არაბული მოსახლეობის მომძლავრება აღნიშნულ რეგიონში. არაბების შემდეგ, პალესტინას ახალი მფლობელები გამოუჩნდნენ თურქ–სელჩუკების სახით. შუა საუკუნეებში პალესტინა სისხლისმღვრელი ომების პოლიგონად იქცა, ევროპელი ჯვაროსნები და მაჰმადიანი მბრძანებლები ხანგრძლივ ბრძოლებს აწარმოებდნენ მის ხელში ჩასაგდებად. შემდეგ პალესტინა ოსმალური იმპერიის ნაწილი ხდება ხანგრძლივი დროით. მე-20 საუკუნეში პალესტინის ტერიტორია ბრიტანელებს გადაეცა. ამ პერიოდში ჩნდება ებრაული დასახლებებიც, რომლებიც იზრდებოდა და ივსებოდა ებრაელი რეპატრიანტების ხარჯზე, რაც ადგილობრივ მუსლიმანურ მოსახლეობაში დიდ უკმაყოფილებას იწვევდა. მეორე მსოფლიო ომის შემდეგ 1947 წლის 29 ნოემბერს გაერომ მიიღო რეზოლუცია, რომლის მიხედვითაც უნდა შექმნილიყო ებრაული და არაბული სახელმწიფოები პალესტინის ტერიტორიაზე, არაბული სამყაროს დიდი წინააღმდეგობის მიუხედავად 1948 წლის 14 მაისს გამოცხადდა ისრაელის სახელმწიფოს დამოუკიდებლობა. ამჟამად პალესტინის ტერიტორიაზე არსებობს ორი დამოუკიდებელი სახელმწიფო — ისრაელი (ებრაული) და პალესტინა (არაბული), თუმცა კონფლიქტი დღემდე მოუგვარებელია.